གཞན་ཡང་།འཛེམ་བྱ་ནི་མིའི་རིགས་ཀྱི་གནའ་བོའི་སྤྱི་ཚོགས་ཀྱི་སྒྲིག་གཞི་ཞིག་སྟེ་ལོ་རྒྱུས་ཡུན་རིང་ལྡན་ཞིང་།རྙོག་འཛིང་ཅན་གྱི་སྤྱི་ཚོགས་རིག་གནས་ཀྱི་སྣང་ཚུལ་ཞིག་ཡིན་པས།མི་རིགས་སོ་སོ་ལ་ཐུན་མོང་མ་ཡིན་པའི་འཛེམ་བྱ་དང་བསྲུང་བྱ་ཡོད་པ་ལྟར་ཨེར་སུག་བོད་པ་ལའང་བོད་ཁུལ་གཞན་དང་འདྲ་བའི་འཛེམ་བྱ་མང་པོ་ཡོད་དེ།དཔེར་ན།ལོ་སར་ཚེས་གཅིག་ཉིན་ཁྱིམ་ནང་འདུག་པ་ལས་གཞན་སར་འགྲོ་མི་ཆོག་པ་དང་།ཟ་མའི་རིགས་དང་སྣོད་ཆས་འགོམ་ཡུག་བྱེད་མི་རུང་བ།བུད་མེད་ཚོའི་གྱོན་གོས་གང་སར་ལྡེ་མི་ཆོག་པ།མི་རྒན་འདས་སོང་ན་ཤི་མི་ཟེར་བར་རྒས་ཐལ་ཟེར་བ།ལོ་ཆུང་ཡིན་ན་མེད་ཐལ་ཟེར་བ།བྱིས་པ་ཡིན་ན་བོར་སོང་ཟེར་བ།ལུས་པོ་ཕྱིར་ལ་མངོན་པའི་གོས་སྲབ་སྲབ་མི་གྱོན་པ།ལག་གཡོན་པས་ཇ་ཆང་བླུག་མི་རུང་བ།བུད་མེད་ཚོས་ཐབ་ཀའི་འགྲམ་དུ་སྐྱིལ་ཀྲུང་བཅས་ཏེ་འདུག་མི་ཆོག་པ།མི་མང་འཛོམས་སར་གཅིན་སྐྱག་གཏོང་དང་ཕྲུ་གུ་སྐྱེས་ཞེས་ཐད་ཀར་མི་བརྗོད་པ།བྱི་ལ་དང་རྟ་དྲེལ།ཁྱི།སྤྲེའུ།སྦྲུལ་བཅས་ཀྱི་ཤ་ཟ་སྲོལ་མེད་པ།སུ་ཞིག་གིས་རི་དྭགས་ཤིག་བསད་ན་དེ་རིག་མཁན་ཚང་མར་བགོ་སྐལ་ཡོད་པ་སོགས་ནི་བོད་སྤྱིའི་ལུགས་སྲོལ་དང་གཅིག་པ་རེད་འདུག